Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 760

c) A helyes fogalomalkotás képessége A tanítás egyik legnagyobb hibája az lehet, ha a szimbólumot azonosítjuk a fogalmakkal, a szimbólummal végzett műveleteket pedig a művelettel. Például törtmennyiségeket nem úgy adunk össze, hogy közös nevezőre hozzuk, és utána számlálókat összeadjuk, a nevezőt pedig változatlanul leírjuk. Ez a törtek közötti összeadás műveletének írásbeli elvégzésére vonatkozó szabály. Törtek összeadása, mint művelet ugyanakkor azt jelenti, hogy egymás mellé teszi két törtmennyiséget, és megmondja, hogy mekkora az együttes mennyiség. Az egész számok után az jelenti a problémát, hogy ott ezt könnyen megtettük, hiszen az egység adott volt. A különböző nevezőjű törteknél ezzel szemben kell keresni egy közös egységet, amihez képest megadjuk, hogy annak hányszorosa az összeadással kapott mennyiség. Tehát nagyon fontos, hogy különbséget tegyünk a fogalom és annak – írásbeli szimbolikus megjelenítése – között. Ebben a felfogásban el lehet kerülni azokat a következetlenségeket, amelyek a gyermek józan logikája szempontjából nem megmagyarázhatók. Például az értelem nem különböztet meg törteket és tizedes törteket, mert nincs kétféle tört. Ez írásbeli jelölés alapján tett megkülönböztetés, aminek az alapja, hogy szeretnénk a helyi értékes jelölést és a műveletvégzés szabályait átmenteni a törtmennyiségekre is. A tanítás hatékonyságát itt is jelentősen megemeli, hogy nem terheljük a gyerekek értelmét valami értelmetlen dologgal, hanem a helyére tesszük a fogalom és annak írásbeli szimbolikus megjelenítési lehetőségei közötti kapcsolatot.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes